CELEX: 32017D1791
Language: ro
Date: 2017-10-04 00:00:00
Title: Decizia de punere în aplicare (UE) 2017/1791 a Comisiei din 4 octombrie 2017 de stabilire a faptului că o suspendare temporară a taxei vamale preferențiale în temeiul articolului 15 din Regulamentul (UE) nr. 20/2013 al Parlamentului European și al Consiliului nu este adecvată pentru importurile de banane originare din Guatemala

5.10.2017   
            
            
               RO
            
            
               Jurnalul Oficial al Uniunii Europene
            
            
               L 257/1
            
         DECIZIA DE PUNERE ÎN APLICARE (UE) 2017/1791 A COMISIEI
   din 4 octombrie 2017
   de stabilire a faptului că o suspendare temporară a taxei vamale preferențiale în temeiul articolului 15 din Regulamentul (UE) nr. 20/2013 al Parlamentului European și al Consiliului nu este adecvată pentru importurile de banane originare din Guatemala
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 20/2013 al Parlamentului European și al Consiliului din 15 ianuarie 2013 de aplicare a clauzei de salvgardare bilaterală și a mecanismului de stabilizare pentru banane din Acordul de instituire a unei asocieri între Uniunea Europeană și statele membre ale acesteia, pe de o parte, și America Centrală, pe de altă parte (1), în special articolul 15 alineatul (2),
   întrucât:
   
               (1)
            
            
               Un mecanism de stabilizare pentru banane a fost introdus prin Acordul de instituire a unei asocieri între Uniunea Europeană și statele membre ale acesteia, pe de o parte, și America Centrală, pe de altă parte (2) („acordul”), care a început să se aplice în mod provizoriu în țările din America Centrală în cursul anului 2013, iar în Guatemala, mai precis, la 1 decembrie 2013.
            
         
               (2)
            
            
               Conform acestui mecanism de stabilizare, astfel cum a fost implementat prin Regulamentul (UE) nr. 20/2013, odată depășit un anumit volum de declanșare stabilit pentru importurile de banane proaspete (rubrica 0803 00 19 din Nomenclatura combinată a Uniunii Europene de la 1 ianuarie 2012) originare din una dintre țările vizate, Comisia poate, printr-un act de punere în aplicare adoptat în conformitate cu procedura de urgență prevăzută la articolul 14 alineatul (4) din Regulamentul (UE) nr. 20/2013, fie să suspende temporar taxa vamală preferențială aplicată importurilor de banane proaspete originare din țara respectivă, fie să decidă că o astfel de suspendare nu este adecvată.
            
         
               (3)
            
            
               Importurile în Uniune de banane proaspete originare din Guatemala au depășit pragul de 67 500 de tone stabilit în acord la 23 august 2017.
            
         
               (4)
            
            
               În acest context, în conformitate cu articolul 15 alineatul (3) din Regulamentul (UE) nr. 20/2013, Comisia a luat în considerare impactul importurilor în cauză asupra situației pieței bananelor din Uniune pentru a decide dacă ar trebui sau nu suspendate taxele vamale preferențiale. Comisia a examinat efectul importurilor respective asupra nivelului prețurilor din Uniune, evoluția importurilor din alte surse și stabilitatea generală a pieței Uniunii pentru bananele proaspete.
            
         
               (5)
            
            
               Importurile de banane proaspete originare din Guatemala reprezentau doar 2 % din importurile în Uniune de banane proaspete care fac obiectul mecanismului de stabilizare pentru banane atunci când importurile au depășit pragul stabilit pentru 2017. Mai mult, Guatemala reprezintă doar 1,8 % din totalul importurilor de banane proaspete în Uniune.
            
         
               (6)
            
            
               Importurile din mari țări exportatoare cu care Uniunea are de asemenea un acord de liber schimb, în special Columbia, Ecuador și Costa Rica, s-au ridicat la 47,4 %, 51,1 % și, respectiv, 50,4 % din pragurile lor respective. Cantitățile „neutilizate” în cadrul mecanismului de stabilizare (aproximativ 3 milioane de tone) sunt mult mai mari decât totalul importurilor din Guatemala până în prezent (68 400 de tone).
            
         
               (7)
            
            
               Prețul de import din Guatemala a fost în medie de 573 EUR/tonă în primele 6 luni ale anului 2017, cu 15 % mai mic decât valoarea medie a prețurilor aferente celorlalte importuri de banane proaspete în Uniune. Cu toate acestea, volumul importurilor s-a menținut la un nivel foarte mic, așa cum s-a menționat în considerentul 5.
            
         
               (8)
            
            
               Prețul mediu cu ridicata la banane pe piața Uniunii urmează, în general, o tendință descendentă până la sfârșitul lunii iulie și crește ulterior. Prin urmare, prețul mediu cu ridicata la banane (de orice origine) în iulie 2017 (918 EUR/tonă) a fost, într-adevăr, cu 8 % mai mic decât prețul mediu în primul semestru. Cu toate acestea, pe baza unei medii calculate pe o perioadă de 3 săptămâni, nivelul mediu al prețului de vânzare cu ridicata la bananele galbene produse în UE valabil în iulie 2017 (910 EUR/tonă) a rămas în concordanță cu nivelul (prețurilor observate) din anii precedenți (respectiv 910 EUR/tonă, 880 EUR/tonă și 900 EUR/tonă).
            
         
               (9)
            
            
               Astfel, în acest stadiu, nu există niciun indiciu că stabilitatea pieței Uniunii a fost perturbată de importurile de banane proaspete originare din Guatemala care au depășit volumul anual de declanșare stabilit și nici că ele au avut vreun impact semnificativ asupra situației producătorilor din Uniune.
            
         
               (10)
            
            
               Nu există niciun indiciu privind o amenințare de deteriorare gravă sau o deteriorare gravă a situației economice în regiunile ultraperiferice ale Uniunii în luna august 2017.
            
         
               (11)
            
            
               Prin urmare, suspendarea taxelor vamale preferențiale la importurile de banane originare din Guatemala nu pare a fi adecvată în acest stadiu.
            
         
               (12)
            
            
               Dat fiind că volumul de declanșare anual a fost depășit încă din luna august și cu toate că importurile totale din Guatemala pe piața Uniunii sunt puține, Comisia își va continua activitatea de monitorizare în această privință și va reanaliza în timp util situația pieței bananelor, ceea ce poate conduce la adoptarea unor măsuri, dacă este cazul,
            
         ADOPTĂ PREZENTA DECIZIE:
   Articolul 1
   Suspendarea temporară a taxei vamale preferențiale la importurile de banane proaspete încadrate la rubrica 0803 00 19 din Nomenclatura combinată a Uniunii Europene și originare din Guatemala nu este adecvată.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.
   
      Adoptată la Bruxelles, 4 octombrie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 17, 19.1.2013, p. 13.
   
      (2)  JO L 346, 15.12.2012, p. 1.